Komisijos sprendimas
2001 m. lapkričio 22 d.
iš dalies keičiantis Sprendimą 95/454/EB, nustatantį specialius reikalavimus, reglamentuojančias Korėjos Respublikos kilmės žuvininkystės ir akvakultūros produktų importą
(pranešta dokumentu C(2001) 3692)
(tekstas svarbus EEE)
(2001/818/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką [1], su paskutiniais pakeitimais, padarytais Direktyva 97/79/EB [2], ypač į jos 11 straipsnio 5 dalį,
kadangi:
(1) 1995 m. spalio 23 d. Komisijos sprendimo 95/454/EB, nustatančio specialius reikalavimus, reglamentuojančius Korėjos Respublikos kilmės žuvininkystės ir akvakultūros produktų importą [3], su paskutiniais pakeitimais, padarytais Sprendimu 2001/641/EB [4], A priede nustatytas Korėjos Respublikos kilmės žuvininkystės ir akvakultūros produktų, kuriuos ketinama eksportuoti į Europos bendriją, sveikatos sertifikato pavyzdys.
(2) 1995 m. spalio 23 d. Komisijos sprendimas 95/453/EB, nustatantis specialius reikalavimus, reglamentuojančius Korėjos Respublikos kilmės dvigeldžių moliuskų, dygiaodžių, gaubtagyvių ir jūrinių pilvakojų importą [5], su paskutiniais pakeitimais, padarytais Sprendimu 2001/676/EB [6], leidžia importuoti šaldytus ir perdirbtus dvigeldžius moliuskus, dygiaodžius, gaubtagyvius ir jūrinius pilvakojus iš Korėjos Respublikos. Dėl to būtina Sprendime 95/454/EB nustatyto sveikatos sertifikato dalyje dėl sveikumo patvirtinimo atitinkamai paminėti reikalavimus dvigeldžiams moliuskams.
(3) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 95/454/EB pakeičiamas taip:
A priedo IV dalis pakeičiama taip:
"IV. Sveikumo patvirtinimas
Oficialus inspektorius patvirtina, kad pirmiau nurodyti žuvininkystės ar akvakultūros produktai:
1) sugauti ir tvarkyti laivuose laikantis Direktyvoje 92/48/EEB nustatytų sveikatos taisyklių;
2) iškrauti, tvarkomi ir prireikus supakuoti, paruošti, apdoroti, šaldyti, atitirpinti ir sandėliuoti higieniškai, laikantis Direktyvos 91/493/EEB priedo II, III ir IV skyriuose nustatytų reikalavimų;
3) jų sveikumas ištirtas pagal Direktyvos 91/493/EEB priedo V skyrių;
4) supakuoti, pažymėti, sandėliuoti ir transportuoti pagal Direktyvos 91/493/EEB priedo VI, VII ir VIII skyrius;
5) nėra kilę iš toksiškų ar biotoksinų turinčių rūšių;
6) buvo sėkmingai atlikti Direktyvoje 91/493/EEB ir jos įgyvendinimo sprendimuose tam tikroms žuvininkystės produktų kategorijoms nustatyti organoleptiniai, parazitologiniai, cheminiai ir mikrobiologiniai patikrinimai;
7) be to, kai tai - sušaldyti žuvininkystės produktai ar perdirbti divigeldžiai moliuskai: moliuskai yra pagauti gamybos zonose, nustatytose 1995 m. spalio 23 d. Sprendimo 95/453/EB, nustatančio specialius reikalavimus, reglamentuojančius Korėjos Respublikos kilmės dvigeldžių moliuskų, dygiaodžių, gaubtagyvių ir jūrinių pilvakojų importą, priede.
Toliau pasirašęs oficialus inspektorius patvirtina, kad jis yra susipažinęs su Direktyvų 91/492/EEB, 91/493/EEB ir 92/48/EEB bei Sprendimų 95/453/EB ir 95/454/EB nuostatomis."
2 straipsnis
Šis sprendimas įsigalioja praėjus 45 dienoms po jo paskelbimo Europos Bendrijų oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2001 m. lapkričio 22 d.